**1/10/2003**

**Nr 1/2003**

**Nr 1/2003          
  
Nordisk seminar om ytringsfrihet**Norsk PENs sekretariatsleder og styreleder deltok sist uke på et nordisk seminar om ytringsfrihet i regi av Justisdepartementet.  Foranledningen for seminaret var den bebudede endringen av grunnlovens paragraf 100 der første del av seminaret så nærmere på grunnlovsbestemmelser om ytringsfrihet i de nordiske landene.  Seminaret drøftet blant annet "ansattes ytringsfrihet" og "ytringsfrihet og lojalitetsplikt", ytringsfrihet i mediene - herunder politisk "reklame" i TV og radio, samt regulering av ytringsfrihet på internett.  Seminaret samlet en lang rekke deltagere og innledere fra de nordiske landene.  Blant de norske foredragsholderne var blant annet professor Jon Bing, redaktør Per Egil Hegge, professor Sigurd Allern, sivilombudsmann Arne Fliflet, førsteamanuensis Jan Helgesen og advokat Kyrre Eggen .  Departementet har lovet en omfattende rapport fra seminaret.  Når rapporten kommer vil den bli tilgjengelig på våre hjemmesider.

**Stavanger etablerer Xpress - Stavanger fribysenter**Den 14. mars 2003 viste Stavanger nok en gang hvorfor den er Norges viktigste ytringsfrihetsby gjennom lanseringen av Xpress - Stavanger fribysenter.  Stavanger ble vår første friby for forfulgte forfattere på 90-tallet og har fra 1997 vært medlem av et internasjonalt nettverk av fribyer, organisert av Det Internasjonale Forfatterparlament (IPW).  Nettopp dette arbeidet vil danne basis for det nye senteret som er finansiert av blant annet Institusjonen Fritt Ord.

Tanken bak senteret er å utnytte og videreutvikle de enorme ressursene som utgjøres av Stavangers nåværende og tidligere gjesteforfattere.  Lyrikeren Mansur Rajih fra Jemen, den iranske dramatikeren, forfatteren, redaktøren og regissøren Mansour Koushan og journalisten, forfatteren og filmmannen Islam Elsanov fra Tsjetsjenia har alle bidratt til å bygge bro mellom sine respektive kulturer og norsk offentlighet.  Tanken er å videreutvikle dette arbeidet gjennom å oppmuntre og hjelpe nåværende og framtidige gjesteforfattere til å bruke sin nyervervede ytringsfrihet i en norsk, kulturell sammenheng gjennom uttrykk som poesi, noveller og romaner, samt film og teater.

Senter vil overvåke ytringsfrihetens kår lokalt, nasjonalt og internasjonalt i nært samarbeid med Norsk PEN og andre norske og internasjonale samarbeidspartnere.  På åpningen av senteret talte den russiske journalisten Anna Politkovskaja om "ytringsfrihet på russisk", Islam Elsanov talte og et seminar om "toleranse, rasisme og ytringsfrihetens grenser" ble ledet av Norsk PENs leder Kjell Olaf Jensen.

**PEN-delegasjon i Afghanistan**Journalist og forfatter Elisabeth Eide og forfatter og leder for International PENs Writers in Prison Committee Eugene Schoulgin er i disse dager på en omfattende observasjons og dokumentasjonsreise i Afghanistan med støtte fra Utenriksdepartementet.  Et av målene med reisen er å bidra til etableringen av et afghansk PEN-senter.  Denne uken møtte delegasjonen 54 afghanske forfattere og de har i tillegg hatt møter med en lang rekke journalister, samt representanter for regjeringen og de frivillige organisasjonen.  I en situasjonsrapport til Norsk PEN rapporterer Schoulgin at Kabul er i en forferdelig forfatning og at han har sett mer ødeleggelser den siste uken enn i resten av sitt voksne liv.  En omfattende rapport fra reisen vil være tilgjengelig på våre hjemmesider på et senere tidspunkt.

**8. mars 2003: Norsk PEN fokuserte på kvinnelige journalister**I en omfattende redegjørelse i forbindelse med markeringen av den internasjonale kvinnedagen 8. mars, fokuserte Norsk PENs komite for fenglsede forfattere på den utsatte situasjonen for kvinnelige journalister og skribenter.  "Så lenge det finnes samfunn der det hevdes at ytringsfriheten ikke gjelder kvinner, og at kvinner ikke har noen plass i det offentlige rom, vil kvinner generelt være utsatt for sensur. Kvinnelige journalister vil være ekstra sårbare på grunn av sitt yrke, fordi myndighetene oppfatter det de skriver og måten de lever på som en god nok grunn til å få dem til å tie", het det i en omfattende redegjørelse fra komiteleder Elisabet W. Middelthon.

I mange land er kvinner svært sårbare. Det gjelder særlig kvinnelige journalister som skal forhandle med og referere lokale krigsherrer, politikere og mafialedere. Kvinner som tilhører store, nasjonale medieinstitusjoner, og som ofte er sterkt profilerte personer, kan føle seg nokså sikre, men ikke alltid. Dersom myndighetene ønsker å få kvinnene til å tie, bruker de alle midler for å klare det - det viser både fortid og nåtid. I løpet av de siste ti år, er mer enn 400 skribenter, journalister og mediearbeidere drept, mange av dem kvinner.

En omfattende rapport med eksempler på forfølgelse og undertrykkelse fra Russland, Algerie og Iran finner du ved å klikke her .